ယူနိုင်း

ယူနိုင်း ()သည် စင်ကာပူနိုင်ငံတွင် မှတ်ပုံတင်ထားသည့် Nine Communications ကုမ္ပဏီ၏ ကိုယ်ပိုင်ကုမ္ပဏီ တစ်ခု ဖြစ်ပြီး၊ မြန်မာနိုင်ငံတွင် မိုဘိုင်းဆက်သွယ်ရေး ဝန်ဆောင်မှုများ ပေးအပ်နေသော ဆက်သွယ်ရေးကုမ္ပဏီ တစ်ခုလည်း ဖြစ်သည်။ ၂၀၂၅ ခုနှစ် စက်တင်ဘာ ၂၀ ရက် မှစတင်၍ ဝန်ဆောင်မှုများ ပေးအပ်လာခဲ့ပြီး၊ယင်းသည်   အူရီဒူး မြန်မာကို အမေရိကန်ဒေါ်လာ ၅၇၆ သန်းဖြင့် ဝယ်ယူပြီးနောက် အမည်ပြောင်းလိုက်သည့် ကုမ္ပဏီ ဖြစ်သည်။

 သမိုင်းကြောင်း 
မြန်မာ့မိုဘိုင်းဖုန်းဆက်သွယ်ရေးလုပ်ငန်းအား အစိုးရပိုင် မြန်မာ့ဆက်သွယ်ရေးလုပ်ငန်း (အမ်ပီတီ)က လက်ဝါး ကြီးအုပ်ထားမှုကို ပြီးဆုံးစေရန်အတွက် ၂၀၁၃ ခုနှစ်၊ဇန်နဝါရီ တွင် ဦးသိန်းစိန် အစိုးရအဖွဲ့ က  နိုင်ငံတကာတင်ဒါ ခေါ်ဆိုခဲ့သည်။

၂၀၂၃ ခုနှစ်၊ဇွန် ၂၇ ရက် တွင်   မိုဘိုင်းဖုန်းအော်ပရေတာ လုပ်ကိုင်ခွင့်ရ ကုမ္ပဏီ ၂ ခု ၏ အမည်ကို ဆက်သွယ်ရေးအော်ပရေတာလုပ်ငန်း တင်ဒါခေါ်ယူရေးကော်မတီ က  ကြေညာခဲ့ပြီး၊ ၂၀၁၄ ခုနှစ်၊ ဇန်နဝါရီ ၃၀ ရက် တွင်  နော်ဝေနိုင်ငံမှ တယ်လီနောနှင့် ကာတာနိုင်ငံမှ အူရီဒူး တို့အား တယ်လီကွန်းလိုင်စင်များ အသီးသီး ချထားပေးခဲ့သည်။    

အူရီဒူးမြန်မာ သည် မြန်မာနိုင်ငံတွင် မိုဘိုင်းဆက်သွယ်ရေး ဝန်ဆောင်မှုအား ၂၀၁၄ ခုနှစ် ဩဂုတ် ၂ ရက် မှစတင်၍ ဝန်ဆောင်မှု ပေးခဲ့ပြီး၊မြန်မာနိုင်ငံအတွက် ပထမဦးဆုံး 4G LTE Network ဝန်ဆောင်မှုကို ၂၀၁၆ ခုနှစ် မေလ ၂၀ ရက်နေ့တွင် စတင်မိတ်ဆက်ပေးခဲ့သည်။ 

၂၀၂၀ ပြည့်နှစ်တွင် သုံးစွဲသူ ၁၅ သန်းရှိ ဆက်သွယ်ရေးကုမ္ပဏီတစ်ခု ဖြစ်လာခဲ့သည်။၂၀၂၁ နောက်ပိုင်းတွင်မူ သုံးစွဲသူသည်  ၉ သန်းအောက် အထိ လျော့ကျသွားခဲ့သည်။

၂၀၂၁ ခုနှစ် မြန်မာနိုင်ငံစစ်အာဏာသိမ်းမှုဖြစ်ပွားပြီးနောက် နော်ဝေအခြေစိုက် Telenor အုပ်စုပိုင် တယ်လီနော မြန်မာသည် မြန်မာနိုင်ငံရှိ ဆက်သွယ်ရေးဝန်ဆောင်မှုလုပ်ငန်းအားလုံးကို အမေရိကန်ဒေါ်လာ ၁၀၅ သန်းဖြင့် လက်ဘနွန် အခြေစိုက် M1 Group ထံ အပြီးသတ် ရောင်းချခွင့်ရပြီဟု  ၂၀၂၂ ခုနှစ်၊ မတ် ၁၈ ရက်  တွင် ကြေညာခဲ့ပြီး ထွက်ခွာသွားခဲ့သည်။ထိုဖြစ်ရပ်ပြီးနောက်  ကာတာနိုင်ငံ၊  ဒိုဟာအခြေစိုက် Ooredoo ကုမ္ပဏီသည်လည်း မြန်မာနိုင်ငံရှိ ၎င်းတို့၏ဆက်သွယ်ရေးလုပ်ငန်းများအား စင်ကာပူတွင် မှတ်ပုံတင်ထားသည့် Nine Communications ကုမ္ပဏီထံ အမေရိကန်ဒေါ်လာ ၅၇၆ သန်းဖြင့်  ရောင်းချ၍ ထွက်ခွာတော့မည့်အကြောင်းအား ၂၀၂၂ ခုနှစ်၊ စက်တင်ဘာ ၈ ရက် တွင် အသိပေး ကြေညာခဲ့သည်။  

Ooredoo ၏ ထုတ်ပြန်ချက်တွင်  အူရီဒူးမြန်မာကို ဝယ်ယူလိုက်သည့် Nine Communications ကုမ္ပဏီကို Link Family Office နှင့် မြန်မာ့ဆက်သွယ်ရေးလုပ်ငန်းတွင် နှစ်ပေါင်း ၄၀ အတွေ့အကြုံရှိ ဦးဉာဏ်ဝင်းဆိုသူ ပိုင်ဆိုင်ကြောင်းလည်း ဖော်ပြခဲ့သည်။

၂၀၂၂ ခုနှစ်တွင် တယ်လီနော မြန်မာ ကို ဝယ်ယူခဲ့သည့် အက်တမ် မြန်မာ ၏ ပိုင်ရှင်အသစ်မှာ ဦးသိန်းဝင်းဇော် ဖြစ်သည်။  အူရီဒူး မြန်မာ ၏ ပိုင်ရှင်အသစ်အမည်ကိုလည်း ဦးဇော်ဝင်းရှိန် ဖြစ်နိုင်သည်ဟု သတင်းမီဒီယာအချို့မှ ထိုနှစ် ၂၀၂၂ ခုနှစ်တွင် မှန်းဆ၍ ဖော်ထုတ်ရေးသားခဲ့ကြသည်။

ဦးဇော်ဝင်းရှိန် နှင့် ဆက်စပ်မှုရှိသည့်  Horizon နှင့် ဧရာဟင်္သာကုမ္ပဏီအုပ်စု တာဝန်ရှိသူများက အူရီဒူး ဝယ်ယူမှုကိစ္စသည် ဦးဉာဏ်ဝင်း ၏ ပုဂ္ဂလိကကိစ္စသာဖြစ်ကြောင်း ငြင်းဆန်ခဲ့ကြပြီးနောက်၊ နောက်ကွယ်မှ ပိုင်ရှင်အသစ်သည် အက်တမ် မြန်မာ ကဲ့သို့ ပွင့်လင်းမြင်သာမှုမရှိဘဲ ရှုပ်ထွေးလျှို့ဝှက်စွာ ဖြစ်ပေါ်ခဲ့သည်။

သို့သော်လည်း ၂၀၂၅ ခုနှစ် စက်တင်ဘာလတွင် သတင်းမီဒီယာ အနည်းဆုံး သုံးဌာနအထိသည် နောက်ကွယ်မှ ပိုင်ရှင်အသစ်သည် ဂျော်နသန် ကျော်သောင်း ဖြစ်သည်ဟု အစီရင်ခံရေးသားခဲ့ကြသည်။      ထိုသတင်းများနှင့် ဆင်တူသည့်အတိုင်း၊ လွတ်လပ်သည့် လူထုနွေဦးသတင်းဌာန ၏ ၂၀၂၂ ခုနှစ် အောက်တိုဘာ ၂၃ ရက်  ထုတ်ပြန်သည့် သတင်း၌ "ဦးဉာဏ်ဝင်း၏ နောက်ကွယ်ရှိ အင်အားစုသည် ဦးဇော်ဝင်းရှိန် သို့မဟုတ် ဧရာဟင်္သာအဖွဲ့ မဟုတ်ဘဲ ထိုထက် ပိုမိုအင်အားကြီးပြီး အရင်းအမြစ်ကြွယ်ဝသည့် အဖွဲ့တစ်စုဖြစ်ကာ၊ အဓိကပိုင်ရှင်များသည် ကိုယ်ယောင်ဖျောက်ထားချင်သောကြောင့် ပိုမို ရှုပ်ထွေးလျှို့ဝှက်နေကြသည်" ဟု တင်ပြခဲ့သည်။

 အမည်သစ်ဖြင့် ဝန်ဆောင်မှုစတင်ခြင်း 
၂၀၂၅ ခုနှစ်၊စက်တင်ဘာ ၁၁ ရက် တွင် အူရီဒူးမြန်မာအား  "U9" အမည်သို့  တရားဝင် ပြောင်းလဲမည့်အကြောင်း Nine Communications ကုမ္ပဏီမှ သတင်း ထုတ်ပြန်လာခဲ့ပြီး၊ စက်တင်ဘာ ၂၀ ရက်နေ့မှ စတင်ကာ U9 အမည်သစ်သို့ ပြောင်းလဲခဲ့သည်။

ဆက်စပ်ဖတ်ရှုရန်
တယ်လီနော မြန်မာ
အူရီဒူး မြန်မာ
မိုင်တဲလ် မြန်မာ
မြန်မာ့ဆက်သွယ်ရေးလုပ်ငန်း
အက်တမ် မြန်မာ

ကိုးကား

ပြင်ပလင့်ခ်များ

Category:မြန်မာနိုင်ငံ၏ ဆက်သွယ်ရေး ကုမ္ပဏီများ